PLANINSKO DRUŠTVO CELJE MATICA                                                       CELJE, 05.07.2006

ODSEK ZA POHODNIŠTVO, STANETOVA 20, SI-3000 CELJE

TEL.: 03 492 4850, 051 338 358

N A D  M R A Č N O  R E K L A N O

K A N I N,  2587 M,

V SOBOTO, 15. JULIJA 2006

NI JE GORSKE SKUPINE DALEČ NAOKROG KOT JE KANINSKA.

POGLED Z VRHA PROTI JUGU DOSEŽE MORJE

IN PROTI SEVERU OBJAME VISOKE TURE.

NAD TISOČ METROV GLOBOKA KRAŠKA BREZNA ZIJAJO NA RAZBRAZDANEM POVRŠJU.

SVET KRIČEČE TIŠINE JE BIL KANIN OD VEKOMAJ,

ČESAR PA NE OBČUTI VEČ PRENEKATERI POTNIK,

KI IZSTOPI NA GORNJI POSTAJI BOVŠKE ALI NEVEJSKE ŽIČNICE.

A KANIN JE TAKO RAZSEŽEN,

DA SE NA NJEM ŠE VEDNO LAHKO UMAKNEMO UVOŽENEMU DOLINSKEMU HRUPU.

TUDI NAŠA SENČNA POT NAD MRAČNO REKLANO JE TAKŠNA. VABLJENI!

S POSTAJALIŠČA PRED PARKIRNO HIŠO NA GLAZIJI
SE Z NAROČENIM AVTOBUSOM ODPELJEMO OB PETIH ZJUTRAJ, 5.00,

ČEZ MEJNI PREHOD RATEČE SKORAJ DO TRBIŽA.

IZPRED NJEGA PELJE CESTA OB ZILJICI IN JEZERNICI

PA NAPREJ OB OBALI RABELJSKEGA JEZERA NA NEVEJSKO SEDLO, 1190 M,

KJER SE POČASI PREVESI NA REKLANŠKO STRAN.

MI IZSTOPIMO ŽE NA PRVEM DESNEM OVINKU, 1122 M,

KJER TUDI OPAZIMO PRVI KAŽIPOT SAŠKE POTI, TROI DAI SACHS.

TA SPRETNO OBIDE PREPADNI VRH PIC DA'LIS LADRIIS, 1778 M,

KATEREGA STENE SE SICER SPUŠČAJO S PODOV V GLOBINO REKLANE.

SAŠKA POT SE KONČA PRI ZAVETIŠČU NA PLANINI GORIUDI, 1404 M,

MI PA VZPON NADALJUJEMO PO PRAV TAKO SLIKOVITI POTI 645,

KI NAS SKOZI ZELENI OSLOVSKI DOL, FORAN DAL MUSS,

PO ŠTIRIH URAH IN POL PRIPELJE PRED BIVAK ELIO MARUSSICH, 2043 M.

Z IMENOM SPOMINJA OBNOVLJENO ZAVETIŠČE NA TRŽAŠKEGA ALPINISTA MARUŠIČA,

KI SE JE KOMAJ DEVETNAJSTLETEN PONESREČIL MAJA 1973. V STENAH GLINŠČICE.

BIVAK JE POSTAVLJEN NA SEDLU PERAVO, SELLA GRUBIA,

KJER SE NA SEVEROZAHODNI KANINOV GREBEN

NAVEZUJE DOLGA ŽRD IN KRIŽA VEČJE ŠTEVILO PLANINSKIH POTI.

TUDI TA VISOKA REZIJANSKA POT POTEKA TOD ČEZ IN NJENI TRIKOTNIKI

NAS PO POTI ROSALBE GRASSELLI PRIPELJEJO ČEZ VRH KARNICE, 2441 M,

IN PO MESTOMA PRECEJ ZAMUDNEM GREBENU NA VISOKI KANIN, 2587 M.

SESTOPATI ZAČNEMO PROTI GORNJI POSTAJI BOVŠKE ŽIČNICE.

Z GREBENA SE PRAV KMALU ODCEPI VAROVANA POT JULIA
IN PO NJEJ SE SPUSTIMO NARAVNOST NA KANINSKI LEDENIK.

POD NJIM NA VIŠINI 2018 METROV STOPIMO NA LEPO IN SKORAJ RAVNO POT 632.

SLEDNJA SE ONSTRAN SEDLA ZA BELO PEČJO, 2005 M,

PO POUČNI BOTANIČNI POTI SPUSTI DO GILBERTIJEVE KOČE, 1850 M.

PO KAKŠNIH DESETIH URAH SKLENEMO IZLET V NEVEJSKI KOČI, 1162 M.

TA STOJI NA PLANINI V ŽLEBEH NA MESTU BRUNARICE IZ LETA 1881,

KI JO JE OSKRBOVALA SIORA CATINA DI VAL Z MOŽEM GIOVANNIJEM.

BILI SO TO ČASI,

KO JE TJA ZAHAJAL DR. JULIUS KUGY S SVOJO DRUŽBO

TER REKLANŠKIMI VODNIKI MARCONOM, PIUSSIJEM IN PESAMOSCO.

PO KRAJŠEM ODDIHU SE VRNEMO DOMOV PRED ENAJSTO ZVEČER.

ZA VAROVANI POTI NA VRH KARNICE IN NA LEDENIK

VZEMIMO S SABO SAMOVAROVALNI KOMPLET TER ČALADO,

ZA KANINSKI LEDENIK PA VSAJ DEREZICE.

UPORABA ŽIČNICE OMOGOČA UDELEŽENCEM

PO DOGOVORU IZVEDBO VEČ KRAJŠIH A LEPIH IZLETOV PO KANINSKEM POGORJU.

PRIJAVIMO SE V DRUŠTVENI PISARNI NA STANETOVI 20,

KJER ZA NAROČENI AVTOBUSNI PREVOZ VPLAČAMO 4500 TOLARJEV.

U S P E Š E N  V Z P O N  N A  M O G O Č N I  K A N I N

IZLET PREDLAGAL TONE PRIMOŽIČ

